มันนี่ทูเดย์
ขยายประกันนาข้าวอีก 5 แสนไร่
21 ก.ค. 2558

ขยายประกันนาข้าวอีก 5 แสนไร่
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า กระทรวงการคลังเตรียมเสนอมาตรการช่วยเหลือเกษตรกรที่ประสบปัญหาภัยแล้ง โดยให้ธนาคารเพื่อการเกษตรและสหกรณ์การเกษตร หรือ ธ.ก.ส. ขยายเพดานการรับประกันภัยนาข้าวอีก 5 แสนไร่ เนื่องจากหลังเปิดโครงการในเดือน พ.ค. มีเกษตรกรให้ความสนใจทำประกันภัยนาข้าวจนครบเป้าหมายที่ตั้งไว้ 1.5 ล้านไร่แล้ว
สำหรับพื้นที่การทำประกันภัยนาข้าวที่ขยายไปอีก 5 แสนไร่ คาดว่าจะขอเงินชดเชยจากรัฐบาลอีกกว่า 140 ล้านบาท เชื่อว่าจะรองรับความต้องการทำประกันภัยของเกษตรกรได้ครอบคลุม โดย ธ.ก.ส.จะปิดโครงการตามกำหนดเดิมในวันที่ 15 ส.ค.นี้ ส่วนราคาสินค้าเกษตรของไทยที่ตกต่ำในขณะนี้ไม่มีอะไรน่าเป็นห่วง ภาครัฐได้ช่วยเหลือเกษตรกรด้วยการอัดฉีดงบประมาณเพื่อสร้างงานให้กับประชาชน 
ซีไอเอ็มบี ไทย หนี้เสียสูงสุดรอบ 5 ปี
ธนาคารซีไอเอ็มบี ไทย ระบุในรายงานต่อตลาดหลักทรัพย์แห่งประเทศไทย ว่า ระดับหนี้ที่ไม่ก่อให้เกิดรายได้ (เอ็นพีแอล) ของธนาคารเพิ่มขึ้นเป็น 3.9% ของสินเชื่อรวมในช่วง  6 เดือนที่ผ่านมา เป็นผลมาจากการชำระหนี้ล่าช้าของลูกค้าที่เป็นบริษัท ขณะที่ในช่วงครึ่งปีหลังของปี 2557 นั้น เอ็นพีแอลของธนาคารอยู่ที่ 3.3%  โดยถือว่าสูงมากที่สุดในรอบ 5 ปี นับตั้งแต่ช่วงไตรมาส 3 ของปี 2553 ที่อยู่ที่ 8.7% อย่างไรก็ตาม ธนาคารไม่ได้ให้รายละเอียดที่เจาะจงถึงหนี้เสียแต่อย่างใด
ขณะที่สินเชื่อในช่วง 6 เดือนแรกของซีไอเอ็มบี ไทย เพิ่มขึ้น 3% โดยมียอดสินเชื่อคงค้าง 1.966 แสนล้านบาท และช่วงครึ่งปีแรกของปีนี้ ธนาคารมีผลกำไรสุทธิ 348 ล้านบาท ลดลงจากช่วงเดียวกันของปีก่อนหน้า 44.3%